Polisieman by begrafnis doodgeskiet | Maroela Media
Kol. Ronel Otto, woordvoerder van die polisie, het gesê die 57-jarige adjudant-offisier was deel van 'n groep polisiebeamptes wat kollegas van Noordwes bygestaan het in die opspoor van 'n misdadiger wat verantwoordelik is vir verskeie misdade wat in die Brits-area gepleeg is.
Beamptes het die verdagte opgespoor waar hy in Madibong naby Jane Furse 'n begrafnis bygewoon het van 'n gemeenskapslid wat verlede week doodgeskiet is. "Beamptes het die verdagte voorgekeer waarna hy begin skreeu het.
Lede van die gemeenskap het die verdagte probeer help en die polisiebeamptes vir misdadigers aangesien." Volgens Otto het die gemeenskapslede gedink die beamptes was betrokke by die moord op die persoon wie se begrafnis hulle bygewoon het.
Die polisiebeamptes het gevlug maar die adjudant-offisier kon nie wegkom nie. Lede van die gemeenskap het die beampte se dienspistool gegryp en hom in die kop geskiet. Hy is op die toneel dood. Volgens Otto is een persoon vir ondervraging ingeneem en word daar na nog verdagtes sowel as die beampte se dienspistool gesoek.
Die identiteit van die oorledene sal bekend gemaak word sodra al sy naasbestaandes in kennis gestel is. Lt.genl. Fannie Masemola, provinsiale polisiekommissaris, het sy skok oor die voorval uitgespreek en sy medelye met die beampte se familie betuig.